title: Neuvoston päätös (EU) 2018/776, annettu 22 päivänä toukokuuta 2018, ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 12 02 01: ”Rahoituspalvelujen sisämarkkinoiden toteuttaminen ja kehittäminen”) (ETA:n kannalta merkityksellinen teksti. )

text:
                  29.5.2018

                  FI

                  Euroopan unionin virallinen lehti

                  L 131/12

            NEUVOSTON PÄÄTÖS (EU) 2018/776,
      annettu 22 päivänä toukokuuta 2018,
      ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 12 02 01: ”Rahoituspalvelujen sisämarkkinoiden toteuttaminen ja kehittäminen”)
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa,
      ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Euroopan talousalueesta tehty sopimus (2), jäljempänä ’ETA-sopimus’, tuli voimaan 1 päivänä tammikuuta 1994.

                  (2)

                  ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31.

                  (3)

                  ETA-sopimuksen pöytäkirjaan 31 sisältyy määräyksiä, jotka koskevat yhteistyötä muilla kuin neljän vapauden alaan kuuluvilla erityisalueilla.

                  (4)

                  On aiheellista jatkaa ETA-sopimuksen sopimuspuolten välistä yhteistyötä rahoituspalveluja koskevissa unionin toimissa, jotka rahoitetaan unionin yleisestä talousarviosta.

                  (5)

                  ETA-sopimuksen pöytäkirjaa 31 olisi sen vuoksi muutettava, jotta tämä laajennettu yhteistyö voisi jatkua 1 päivästä tammikuuta 2018.

                  (6)

                  Unionin kannan ETA:n sekakomiteassa olisi perustuttava tähän liitettyyn päätösluonnokseen,

            ON HYVÄKSYNYT TÄMÄN PÄÄTÖKSEN:
      1 artikla
      ETA:n sekakomiteassa unionin puolesta esitettävä kanta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.
      2 artikla
      Tämä päätös tulee voimaan päivänä, jona se hyväksytään.

         Tehty Brysselissä 22 päivänä toukokuuta 2018.

               Neuvoston puolesta

               Puheenjohtaja

            E. KARANIKOLOV

         (1)  EYVL L 305, 30.11.1994, s. 6.

         (2)  EYVL L 1, 3.1.1994, s. 3.

         LUONNOS
         ETA:N SEKAKOMITEAN PÄÄTÖS N:o …/2018,
         annettu … päivänä …kuuta …,
         yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta
         ETA:N SEKAKOMITEA, joka
         ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
         sekä katsoo seuraavaa:

                     (1)

                     On aiheellista jatkaa ETA-sopimuksen sopimuspuolten välistä yhteistyötä rahoituspalvelujen sisämarkkinoiden toteuttamista ja kehittämistä koskevissa unionin toimissa, jotka rahoitetaan unionin yleisestä talousarviosta.

                     (2)

                     ETA-sopimuksen pöytäkirjaa 31 olisi sen vuoksi muutettava, jotta tätä laajennettua yhteistyötä voitaisiin tehdä 1 päivästä tammikuuta 2018,

               ON HYVÄKSYNYT TÄMÄN PÄÄTÖKSEN:
         1 artikla
         Korvataan ETA-sopimuksen pöytäkirjassa 31 olevan 7 artiklan 11 kohdassa ilmaisu ”ja 2017” ilmaisulla ”, 2017 ja 2018”.
         2 artikla
         Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (*1).
         Sitä sovelletaan 1 päivästä tammikuuta 2018.
         3 artikla
         Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

            Tehty Brysselissä

                  ETA:n sekakomitean puolesta

                  Puheenjohtaja

                  ETA:n sekakomitean sihteerit

            (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös (EU) 2018/777, annettu 22 päivänä toukokuuta 2018, ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 02 04 77 03: ”Puolustusalan tutkimusta koskeva valmistelutoimi”) (ETA:n kannalta merkityksellinen teksti. )

text:
                  29.5.2018

                  FI

                  Euroopan unionin virallinen lehti

                  L 131/14

            NEUVOSTON PÄÄTÖS (EU) 2018/777,
      annettu 22 päivänä toukokuuta 2018,
      ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 02 04 77 03: ”Puolustusalan tutkimusta koskeva valmistelutoimi”)
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,
      ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
      ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (2) ja erityisesti sen 54 artiklan 2 kohdan b alakohdan, 84 artiklan 2 kohdan ja 124 artiklan,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Sopimus Euroopan talousalueesta (3), jäljempänä ’ETA-sopimus’, tuli voimaan 1 päivänä tammikuuta 1994.

                  (2)

                  ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31.

                  (3)

                  ETA-sopimuksen pöytäkirjaan 31 sisältyy määräyksiä, jotka koskevat yhteistyötä muilla kuin neljän vapauden alaan kuuluvilla erityisalueilla.

                  (4)

                  EFTA-valtiot osallistuvat edelleen unionin toimiin, jotka liittyvät budjettikohtaan 02 04 77 03: ”puolustusalan tutkimusta koskeva valmistelutoimi” ja jotka on otettu unionin yleiseen talousarvioon varainhoitovuodeksi 2018.

                  (5)

                  ETA-sopimuksen pöytäkirjaa 31 olisi sen vuoksi muutettava, jotta tämä laajennettu yhteistyö voisi jatkua 1 päivästä tammikuuta 2018.

                  (6)

                  Unionin kannan ETA:n sekakomiteassa olisi perustuttava tähän liitettyyn päätösluonnokseen,

            ON HYVÄKSYNYT TÄMÄN PÄÄTÖKSEN:
      1 artikla
      ETA:n sekakomiteassa unionin puolesta esitettävä kanta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.
      2 artikla
      Tämä päätös tulee voimaan päivänä, jona se hyväksytään.

         Tehty Brysselissä 22 päivänä toukokuuta 2018.

               Neuvoston puolesta

               Puheenjohtaja

            E. KARANIKOLOV

         (1)  EYVL L 305, 30.11.1994, s. 6.

         (2)  EUVL L 298, 26.10.2012, s. 1.

         (3)  EYVL L 1, 3.1.1994, s. 3.

         LUONNOS
         ETA:N SEKAKOMITEAN PÄÄTÖS N:o …/2018,
         annettu … päivänä …kuuta …,
         yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta
         ETA:N SEKAKOMITEA, joka
         ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
         sekä katsoo seuraavaa:

                     (1)

                     ETA-sopimuksen sopimuspuolten yhteistyötä laajennettiin sekakomitean päätöksellä N:o 208/2017 kattamaan EFTA-valtioiden osallistuminen puolustusalan tutkimusta koskevaan unionin valmistelutoimeen, joka rahoitetaan unionin yleisestä talousarviosta.

                     (2)

                     EFTA-valtiot osallistuvat edelleen unionin toimiin, jotka liittyvät budjettikohtaan 02 04 77 03: ”puolustusalan tutkimusta koskeva valmistelutoimi” ja jotka on otettu unionin yleiseen talousarvioon varainhoitovuodeksi 2018.

                     (3)

                     ETA-sopimuksen pöytäkirjaa 31 olisi sen vuoksi muutettava, jotta tämä laajennettu yhteistyö voisi jatkua 1 päivästä tammikuuta 2018,

               ON HYVÄKSYNYT TÄMÄN PÄÄTÖKSEN:
         1 artikla
         Korvataan ETA-sopimuksen pöytäkirjassa 31 olevan 1 artiklan 13 kohdan a alakohdassa ilmaisu ”varainhoitovuodeksi 2017” ilmaisulla ”varainhoitovuosiksi 2017 ja 2018”.
         2 artikla
         Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (*1).
         Sitä sovelletaan 1 päivästä tammikuuta 2018.
         3 artikla
         Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

            Tehty Brysselissä

                  ETA:n sekakomitean puolesta

                  Puheenjohtaja

                  ETA:n sekakomitean sihteerit

            (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös (EU) 2018/786, annettu 22 päivänä toukokuuta 2018, ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 04 03 01 03: ”Työntekijöiden vapaa liikkuvuus, sosiaaliturvajärjestelmien yhteensovittaminen ja toimenpiteet siirtolaisten, myös kolmansista maista tulevien siirtolaisten, hyväksi”) (ETA:n kannalta merkityksellinen teksti. )

text:
                  30.5.2018

                  FI

                  Euroopan unionin virallinen lehti

                  L 132/45

            NEUVOSTON PÄÄTÖS (EU) 2018/786,
      annettu 22 päivänä toukokuuta 2018,
      ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Budjettikohta 04 03 01 03: ”Työntekijöiden vapaa liikkuvuus, sosiaaliturvajärjestelmien yhteensovittaminen ja toimenpiteet siirtolaisten, myös kolmansista maista tulevien siirtolaisten, hyväksi”)
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 46 ja 48 artiklan yhdessä sen 218 artiklan 9 kohdan kanssa,
      ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Sopimus Euroopan talousalueesta (2), jäljempänä ’ETA-sopimus’, tuli voimaan 1 päivänä tammikuuta 1994.

                  (2)

                  ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31.

                  (3)

                  ETA-sopimuksen pöytäkirjaan 31 sisältyy erityismääräyksiä, jotka koskevat yhteistyötä muilla kuin neljän vapauden alaan kuuluvilla erityisalueilla.

                  (4)

                  On aiheellista jatkaa ETA-sopimuksen sopimuspuolten välistä yhteistyötä unionin yleisestä talousarviosta rahoitettavissa unionin toimissa, jotka koskevat työntekijöiden vapaata liikkuvuutta, sosiaaliturvajärjestelmien yhteensovittamista ja toimenpiteitä siirtolaisten, myös kolmansista maista tulevien siirtolaisten, hyväksi.

                  (5)

                  ETA-sopimuksen pöytäkirjaa 31 olisi sen vuoksi muutettava, jotta tätä laajennettua yhteistyötä voitaisiin jatkaa 31 päivän joulukuuta 2017 jälkeen.

                  (6)

                  Unionin kannan ETA:n sekakomiteassa olisi sen vuoksi perustuttava tähän liitettyyn päätösluonnokseen,

            ON HYVÄKSYNYT TÄMÄN PÄÄTÖKSEN:
      1 artikla
      ETA:n sekakomiteassa unionin puolesta esitettävä kanta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.
      2 artikla
      Tämä päätös tulee voimaan päivänä, jona se hyväksytään.

         Tehty Brysselissä 22 päivänä toukokuuta 2018.

               Neuvoston puolesta

               Puheenjohtaja

            E. KARANIKOLOV

         (1)  EYVL L 305, 30.11.1994, s. 6.

         (2)  EYVL L 1, 3.1.1994, s. 3.

         LUONNOS
         ETA:N SEKAKOMITEAN PÄÄTÖS N:o …,
         annettu … päivänä …kuuta …,
         yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta
         ETA:N SEKAKOMITEA, joka
         ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
         sekä katsoo seuraavaa:

                     (1)

                     On aiheellista jatkaa ETA-sopimuksen sopimuspuolten yhteistyötä unionin yleisestä talousarviosta rahoitettavissa unionin toimissa, jotka koskevat työntekijöiden vapaata liikkuvuutta, sosiaaliturvajärjestelmien yhteensovittamista ja toimenpiteitä siirtolaisten, myös kolmansista maista tulevien siirtolaisten, hyväksi.

                     (2)

                     ETA-sopimuksen pöytäkirjaa 31 olisi sen vuoksi muutettava, jotta tätä laajennettua yhteistyötä voitaisiin tehdä 1 päivästä tammikuuta 2018,

               ON HYVÄKSYNYT TÄMÄN PÄÄTÖKSEN:
         1 artikla
         Korvataan ETA-sopimuksen pöytäkirjassa 31 olevan 5 artiklan 5 ja 13 kohdassa ilmaisu ”ja 2017” ilmaisulla ”, 2017 ja 2018”.
         2 artikla
         Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (*1).
         Sitä sovelletaan 1 päivästä tammikuuta 2018.
         3 artikla
         Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

            Tehty Brysselissä

                  ETA:n sekakomitean puolesta

                  Puheenjohtaja

                  ETA:n sekakomitean sihteerit

            (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös (EU) 2018/889, annettu 4 päivänä kesäkuuta 2018, terrorismin ennaltaehkäisyä koskevan Euroopan neuvoston yleissopimuksen tekemisestä Euroopan unionin puolesta

text:
               22.6.2018

               FI

               Euroopan unionin virallinen lehti

               L 159/1

         NEUVOSTON PÄÄTÖS (EU) 2018/889,
   annettu 4 päivänä kesäkuuta 2018,
   terrorismin ennaltaehkäisyä koskevan Euroopan neuvoston yleissopimuksen tekemisestä Euroopan unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 83 artiklan 1 kohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Terrorismin ennaltaehkäisyä koskeva Euroopan neuvoston yleissopimus (2), jäljempänä ’yleissopimus’, allekirjoitettiin 22 päivänä lokakuuta 2015 neuvoston päätöksen (EU) 2015/1913 (3) mukaisesti sillä varauksella, että sen tekeminen saatetaan päätökseen.

               (2)

               Yleissopimuksen 23 artiklan mukaan yleissopimus on avoinna unionin hyväksymistä varten.

               (3)

               Euroopan parlamentin ja neuvoston direktiivissä (EU) 2017/541 (4) vahvistettiin terrorismin torjuntaa koskevat yhteiset unionin säännöt. Unioni on siis jo hyväksynyt toimenpiteitä yleissopimuksen soveltamisalaan kuuluvilla eri aloilla.

               (4)

               Yleissopimus olisi sen vuoksi hyväksyttävä unionin puolesta unionin toimivaltaan kuuluvien asioiden osalta siinä määrin kuin yleissopimus voi vaikuttaa näihin yhteisiin sääntöihin tai muuttaa niiden soveltamisalaa. Jäsenvaltiot säilyttävät toimivaltansa niiltä osin kuin yleissopimus ei vaikuta yhteisiin sääntöihin tai muuta niiden soveltamisalaa.

               (5)

               Neuvoston puitepäätös 2002/475/YOS (5) sitoo Irlantia, ja sen vuoksi Irlanti osallistuu tämän päätöksen hyväksymiseen.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti Yhdistynyt kuningaskunta ei osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan, sanotun kuitenkaan rajoittamatta mainitun pöytäkirjan 4 artiklan soveltamista.

               (7)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään terrorismin ennaltaehkäisyä koskeva Euroopan neuvoston yleissopimus unionin toimivaltaan kuuluvien asioiden osalta unionin puolesta.
   Yleissopimuksen teksti on liitetty tähän päätökseen.
   2 artikla
   Neuvoston puheenjohtaja nimeää yhden tai useamman henkilön, jolla on oikeus tallettaa yleissopimuksen 23 artiklassa tarkoitettu hyväksymiskirja unionin puolesta (6).
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 4 päivänä kesäkuuta 2018.

            Neuvoston puolesta

            Puheenjohtaja

         T. TSACHEVA

      (1)  Hyväksyntä annettu 18 päivänä huhtikuuta 2018 (ei vielä julkaistu virallisessa lehdessä).

      (2)  CETS 196.

      (3)  Neuvoston päätös (EU) 2015/1913, annettu 18 päivänä syyskuuta 2015, terrorismin ennaltaehkäisyä koskevan Euroopan neuvoston yleissopimuksen (ETS 196) allekirjoittamisesta Euroopan unionin puolesta (EUVL L 280, 24.10.2015, s. 22).

      (4)  Euroopan parlamentin ja neuvoston direktiivi (EU) 2017/541, annettu 15 päivänä maaliskuuta 2017, terrorismin torjumisesta sekä neuvoston puitepäätöksen 2002/475/YOS korvaamisesta sekä neuvoston päätöksen 2005/671/YOS muuttamisesta (EUVL L 88, 31.3.2017, s. 6).

      (5)  Neuvoston puitepäätös 2002/475/YOS, tehty 13 päivänä kesäkuuta 2002, terrorismin torjumisesta (EYVL L 164, 22.6.2002, s. 3).

      (6)  Neuvoston pääsihteeristö julkaisee yleissopimuksen voimaantulopäivän Euroopan unionin osalta Euroopan unionin virallisessa lehdessä.


title: Neuvoston päätös (YUTP) 2018/901, annettu 25 päivänä kesäkuuta 2018, Venezuelan tilanteen johdosta määrättävistä rajoittavista toimenpiteistä annetun päätöksen (YUTP) 2017/2074 muuttamisesta

text:
               25.6.2018

               FI

               Euroopan unionin virallinen lehti

               LI 160/12

         NEUVOSTON PÄÄTÖS (YUTP) 2018/901,
   annettu 25 päivänä kesäkuuta 2018,
   Venezuelan tilanteen johdosta määrättävistä rajoittavista toimenpiteistä annetun päätöksen (YUTP) 2017/2074 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon Venezuelan tilanteen johdosta määrättävistä rajoittavista toimenpiteistä 13 päivänä marraskuuta 2017 annetun neuvoston päätöksen (YUTP) 2017/2074 (1),
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 13 päivänä marraskuuta 2017 päätöksen (YUTP) 2017/2074.

               (2)

               Neuvosto hyväksyi 28 päivänä toukokuuta 2018 Venezuelaa koskevat päätelmät, joissa todettiin, että Venezuelassa 20 päivänä toukokuuta 2018 pidetyt vaalit eivät olleet vapaat eivätkä oikeudenmukaiset ja että vaaleilla ja niiden tuloksilla ei ole mitään uskottavuutta, koska vaaliprosessissa ei varmistuttu riittävistä takeista osallistaville ja demokraattisille vaaleille.

               (3)

               Päätelmissä kehotettiin järjestämään uudet presidentinvaalit kansainvälisesti tunnustettujen demokraattisten standardien ja Venezuelan perustuslaillisen järjestyksen mukaisesti ja vahvistamaan tähän liittyen uusia ja peruutettavissa olevia rajoittavia toimenpiteitä, jotka eivät vahingoita Venezuelan väestöä.

               (4)

               Venezuelan tilanne huomioon ottaen päätöksen (YUTP) 2017/2074 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä, olisi sisällytettävä 11 henkilöä.

               (5)

               Päätöksen (YUTP) 2017/2074 liite I olisi näin ollen muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätöksen (YUTP) 2017/2074 liite I tämän päätöksen liitteen mukaisesti.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 295, 14.11.2017, s. 60.

      LIITE
      Lisätään seuraavat henkilöt päätöksen (YUTP) 2017/2074 liitteessä I olevaan luonnollisia henkilöitä, oikeushenkilöitä, yhteisöjä ja elimiä koskevaan luetteloon:

                     ”Nimi

                     Tunnistustiedot

                     Perusteet

                     Luetteloon merkitsemisen päivämäärä

                     8.

                     Tareck Zaidan El-Aissami Maddah

                     Talouden varapresidentti, kansallisen teollisuuden ja tuotannon ministeri
                     Syntymäaika: 12.11.1974

                     Talouden varapresidentti, kansallisen teollisuuden ja tuotannon ministeri. Entisenä Bolivariaanisen kansallisen tiedustelupalvelun (SEBIN) valvonnasta vastaavana Venezuelan varapresidenttinä Maddah on vastuussa kyseisen organisaation tekemistä vakavista ihmisoikeusloukkauksista, mukaan lukien mielivaltaiset pidätykset, poliittisesti motivoidut tutkinnat, epäinhimillinen ja halventava kohtelu sekä kidutus. Hän on vastuussa myös demokratiaa ja oikeusvaltiota heikentävien politiikkojen ja toimien tukemisesta ja toteuttamisesta, mukaan lukien mielenosoitusten kieltäminen ja kansalaisyhteiskuntaa ja demokraattista oppositiota vastaan suunnatun, presidentti Maduron ”vallankaappauksen vastaisen komitean” johtamisesta.

                     25.6.2018

                     9.

                     Sergio José Rivero Marcano

                     Bolivariaanisten kansallisten asevoimien ylitarkastaja
                     Syntymäaika: 8.11.1964

                     Bolivariaanisen kansalliskaartin komentaja 16. tammikuuta 2018 saakka. Osallistunut kansalaisyhteiskunnan ja demokraattisen opposition tukahduttamiseen Venezuelassa ja vastuussa vakavista ihmisoikeusloukkauksista, joihin bolivariaaninen kansalliskaarti on syyllistynyt hänen komennossaan, mukaan lukien liiallinen voimankäyttö sekä kansalaisyhteiskunnan ja opposition jäsenten mielivaltaiset pidätykset ja pahoinpitelyt. Hänen tekonsa ja politiikkansa bolivariaanisen kansalliskaartin komentajana, mukaan lukien bolivariaanisen kansalliskaartin demokraattisesti valitun kansalliskokouksen jäseniin kohdistamat hyökkäykset ja laittoman perustuslakia säätävän kokouksen vilpillisistä vaaleista raportoineiden toimittajien pelottelu, ovat heikentäneet demokratiaa ja oikeusvaltiota Venezuelassa.

                     25.6.2018

                     10.

                     Jesús Rafael Suárez Chourio

                     Bolivariaanisen armeijan komentaja
                     Syntymäaika: 19.7.1962

                     Venezuelan bolivariaanisen kansallisen armeijan komentaja ja Venezuelan keskisen sotilasalueen (REDI Central) entinen komentaja. Vastuussa ihmisoikeusloukkauksista, joihin hänen komennossaan olevat joukot ovat syyllistyneet, mukaan lukien liiallinen voimankäyttö ja pidätettyjen huono kohtelu. On puuttunut demokraattisen opposition toimintaan ja tukenut sotilastuomioistuinten käyttöä siviilimielenosoittajia koskevien syytteiden käsittelyssä.

                     25.6.2018

                     11.

                     Iván Hernández Dala

                     Sotilaallisen vastatiedusteluosaston päällikkö
                     Syntymäaika: 18.5.1966

                     Sotilaallisen vastatiedusteluosaston (DGCIM) päällikkö tammikuusta 2014 alkaen ja presidentin henkivartiokaartin päällikkö syyskuusta 2015 alkaen. DGCIM:n päällikkönä Iván Hernández Dala on vastuussa vakavista ihmisoikeusloukkauksista ja kansalaisyhteiskunnan ja demokraattisen opposition tukahduttamisesta, joihin DGCIM:n jäsenet ovat hänen komennossaan syyllistyneet, mukaan lukien liiallinen voimankäyttö ja pidätettyjen huono kohtelu.

                     25.6.2018

                     12.

                     Delcy Eloina Rodríguez Gómez

                     Venezuelan bolivariaanisen tasavallan varapresidentti
                     Syntymäaika: 18.5.1969

                     Venezuelan bolivariaanisen tasavallan varapresidentti, entinen laittoman perustuslakia säätävän kokouksen puheenjohtaja ja presidentin asettaman, laittoman perustuslakia säätävän kansalliskokouksen perustamiseen tähdänneen toimikunnan entinen jäsen. Hänen tekonsa presidentin asettamassa toimikunnassa ja sen jälkeen laittoman perustuslakia säätävän kokouksen puheenjohtajana ovat heikentäneet demokratiaa ja oikeusvaltiota Venezuelassa, mukaan lukien kansalliskokouksen toimivallan anastaminen ja sen käyttäminen opposition toimintaan puuttumiseksi ja sen poliittiseen prosessiin osallistumisen estämiseksi.

                     25.6.2018

                     13.

                     Elías José Jaua Milano

                     Opetusministeri
                     Syntymäaika: 16.12.1969

                     Opetusministeri. Presidentin asettaman, laittoman perustuslakia säätävän kansalliskokouksen perustamiseen tähdänneen toimikunnan entinen puheenjohtaja. Laittoman perustuslakia säätävän kokouksen perustamiseen johtaneessa roolissaan vastuussa demokratian ja oikeusvaltion heikentämisestä Venezuelassa.

                     25.6.2018

                     14.

                     Sandra Oblitas Ruzza

                     Kansallisen vaalineuvoston varapuheenjohtaja
                     Syntymäaika: 7.6.1969

                     Kansallisen vaalineuvoston (CNE) varapuheenjohtaja ja vaaliluettelo- ja väestörekisteritoimikunnan puheenjohtaja. Vastuussa CNE:n toimista, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi.

                     25.6.2018

                     15.

                     Freddy Alirio Bernal Rosales

                     Syntymäaika: 16.6.1962

                     Paikallisten jakelu- ja tuotantokomiteoiden (CLAP) kansallisen valvontakeskuksen päällikkö ja SEBINin ylijohtaja. Vastuussa demokratian heikentämisestä, kuten CLAP-komiteoiden jakeluohjelman manipuloinnista äänestäjien ohjailemiseksi. Lisäksi hän on SEBINin ylijohtajana vastuussa SEBINin toimista, joihin kuuluu vakavia ihmisoikeusloukkauksia, kuten mielivaltaisia pidätyksiä.

                     25.6.2018

                     16.

                     Katherine Nayarith Harrington Padrón

                     Ylimmän syyttäjän sijainen (käännetty myös varaoikeuskansleriksi).
                     Syntymäaika: 5.12.1971

                     Ylimmän syyttäjän sijainen (käännetty myös varaoikeuskansleriksi) heinäkuusta 2017 alkaen. Korkein oikeus nimitti hänet ylimmän syyttäjän sijaiseksi vastoin perustuslakia, jonka mukaan nimittäjänä olisi pitänyt olla kansalliskokous. Vastuussa demokratian ja oikeusvaltion heikentämisestä Venezuelassa, muun muassa käynnistämällä poliittisesti motivoituja tutkintoja ja jättämällä tutkimatta syytöksiä Maduron hallinnon tekemistä ihmisoikeusloukkauksista.

                     25.6.2018

                     17.

                     Socorro Elizabeth Hernández Hernández

                     Syntymäaika: 11.3.1952

                     Kansallisen vaalineuvoston (CNE) jäsen (johtaja) ja kansallisen vaalilautakunnan (JNE) jäsen. Vastuussa CNE:n toimista, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi, joka liittyi presidentin uudelleenvalintaa koskevan äänestyksen peruuttamiseen vuonna 2016, kuvernöörinvaalien lykkäämiseen vuonna 2016 ja äänestyspaikkojen siirtämiseen lyhyellä varoitusajalla ennen kuvernöörinvaaleja vuonna 2017.

                     25.6.2018

                     18.

                     Xavier Antonio Moreno Reyes

                     Kansallisen vaalineuvoston pääsihteeri

                     Kansallisen vaalineuvoston (CNE) pääsihteeri. Vastuussa sellaisten CNE:n päätösten hyväksymisestä, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi.

                     25.6.2018”


title: Neuvoston päätös (EU) 2018/961, annettu 26 päivänä kesäkuuta 2018, ETA:n sekakomiteassa Euroopan unionin puolesta esitettävästä kannasta, joka koskee yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamista (Budjettikohta 02 03 01 ”Sisämarkkinat” ja budjettikohta 02 03 04 ”Sisämarkkinoiden hallintovälineet”) (ETA:n kannalta merkityksellinen teksti.)

text:
                  6.7.2018

                  FI

                  Euroopan unionin virallinen lehti

                  L 169/51

            NEUVOSTON PÄÄTÖS (EU) 2018/961,
      annettu 26 päivänä kesäkuuta 2018,
      ETA:n sekakomiteassa Euroopan unionin puolesta esitettävästä kannasta, joka koskee yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamista (Budjettikohta 02 03 01”Sisämarkkinat” ja budjettikohta 02 03 04”Sisämarkkinoiden hallintovälineet”)
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa,
      ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Sopimus Euroopan talousalueesta (2), jäljempänä ’ETA-sopimus’, tuli voimaan 1 päivänä tammikuuta 1994.

                  (2)

                  ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31 yhteistyöstä muilla kuin neljän vapauden alaan kuuluvilla erityisalueilla, jäljempänä ’pöytäkirja 31’.

                  (3)

                  ETA-sopimuksen pöytäkirjaan 31 sisältyy määräyksiä, jotka koskevat yhteistyötä muilla kuin neljän vapauden alaan kuuluvilla erityisalueilla.

                  (4)

                  On aiheellista jatkaa ETA-sopimuksen sopimuspuolten yhteistyötä, jota ne tekevät unionin yleisestä talousarviosta rahoitettavissa unionin toimissa, jotka koskevat tavaroiden ja palvelujen sisämarkkinoiden toimintaa ja kehittämistä sekä sisämarkkinoiden hallintovälineitä.

                  (5)

                  ETA-sopimuksen pöytäkirja 31 olisi sen vuoksi muutettava, jotta tätä laajennettua yhteistyötä voitaisiin tehdä 1 päivästä tammikuuta 2018.

                  (6)

                  Unionin kannan ETA:n sekakomiteassa olisi sen vuoksi perustuttava tähän liitettyyn päätösluonnokseen,

            ON HYVÄKSYNYT TÄMÄN PÄÄTÖKSEN:
      1 artikla
      ETA:n sekakomiteassa unionin puolesta esitettävä kanta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.
      2 artikla
      Tämä päätös tulee voimaan päivänä, jona se hyväksytään.

         Tehty Luxemburgissa 26 päivänä kesäkuuta 2018.

               Neuvoston puolesta

               Puheenjohtaja

            E. ZAHARIEVA

         (1)  EYVL L 305, 30.11.1994, s. 6.

         (2)  EYVL L 1, 3.1.1994, s. 3.

         LUONNOS
         ETA:N SEKAKOMITEAN PÄÄTÖS N:o …/2018,
         annettu … päivänä …kuuta …,
         yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta
         ETA:N SEKAKOMITEA, joka
         ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
         sekä katsoo seuraavaa:

                     (1)

                     On aiheellista jatkaa ETA-sopimuksen sopimuspuolten yhteistyötä, jota ne tekevät unionin yleisestä talousarviosta rahoitettavissa unionin toimissa, jotka koskevat tavaroiden ja palvelujen sisämarkkinoiden toimintaa ja kehittämistä sekä sisämarkkinoiden hallintovälineitä.

                     (2)

                     ETA-sopimuksen pöytäkirjaa 31 olisi sen vuoksi muutettava, jotta tätä laajennettua yhteistyötä voitaisiin tehdä 1 päivästä tammikuuta 2018,

               ON HYVÄKSYNYT TÄMÄN PÄÄTÖKSEN:
         1 artikla
         Muutetaan ETA-sopimuksen pöytäkirjassa 31 oleva 7 artikla seuraavasti:

                     1.

                     Korvataan 12 kohdassa sanat ”ja 2017” sanoilla ”, 2017 ja 2018”.

                     2.

                     Korvataan 14 kohdassa sanat ”varainhoitovuotta 2017” sanoilla ”varainhoitovuosia 2017 ja 2018”.

               2 artikla
         Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (*1).
         Sitä sovelletaan 1 päivästä tammikuuta 2018.
         3 artikla
         Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

            Tehty Brysselissä

                  ETA:n sekakomitean puolesta

                  Puheenjohtaja

                  ETA:n sekakomitean sihteerit

            (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös (EU) 2018/962, annettu 3 päivänä heinäkuuta 2018, alueiden komitean neljän jäsenen ja kolmen varajäsenen, joita Italian tasavalta on ehdottanut, nimeämisestä

text:
               6.7.2018

               FI

               Euroopan unionin virallinen lehti

               L 169/54

         NEUVOSTON PÄÄTÖS (EU) 2018/962,
   annettu 3 päivänä heinäkuuta 2018,
   alueiden komitean neljän jäsenen ja kolmen varajäsenen, joita Italian tasavalta on ehdottanut, nimeämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Italian hallituksen ehdotuksen,
   sekä katsoo seuraavaa:

               (1)

               Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi. Roberto CIAMBETTI tuli 5 päivänä lokakuuta 2015 neuvoston päätöksellä (EU) 2015/1791 (4) varajäseneksi Onofrio INTRONAn tilalle.

               (2)

               Kolme alueiden komitean jäsenen paikkaa on vapautunut Giovanni ARDIZZONEn, Raffaele CATTANEOn ja Paolo DI LAURA FRATTURAn toimikausien päätyttyä.

               (3)

               Yksi alueiden komitean jäsenen paikka on vapautunut sen tehtävän päätyttyä, jonka perusteella Vincenzo BIANCOa (Mayor of Catania) ehdotettiin.

               (4)

               Kaksi alueiden komitean varajäsenen paikkaa on vapautunut Stefano Bruno GALLIn ja Isidoro GOTTARDOn toimikausien päätyttyä.

               (5)

               Yksi varajäsenen paikka on vapautunut, kun Roberto CIAMBETTI on nimetty alueiden komitean jäseneksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään seuraavat henkilöt alueiden komiteaan jäljellä olevaksi toimikaudeksi eli 25 päivään tammikuuta 2020:

               a)

               jäseniksi:

                           —

                           Alessandro FERMI, Presidente del Consiglio e Consigliere della Regione Lombardia,

                           —

                           Roberto CIAMBETTI, Presidente del Consiglio e Consigliere della Regione Veneto,

                           —

                           Donato TOMA, Presidente della Regione Molise,

                           —

                           Vincenzo BIANCO, Consigliere del Comune di Catania (tehtävän muutos),

               b)

               varajäseniksi:

                           —

                           Alessandro PIANA, Presidente del Consiglio e Consigliere della Regione Liguria,

                           —

                           Raffaele CATTANEO, Assessore della Regione Lombardia,

                           —

                           Alberto GOTTARDO, Consigliere del Comune di Sacile.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 3 päivänä heinäkuuta 2018.

            Neuvoston puolesta

            Puheenjohtaja

         G. BLÜMEL

      (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

      (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

      (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).

      (4)  Neuvoston päätös (EU) 2015/1791, annettu 5 päivänä lokakuuta 2015, alueiden komitean italialaisen varajäsenen nimeämisestä (EUVL L 260, 7.10.2015, s. 27).


title: Euroopan parlamentin ja neuvoston päätös (EU) 2018/947, annettu 4 päivänä heinäkuuta 2018, makrotaloudellisen lisärahoitusavun myöntämisestä Ukrainalle

text:
               6.7.2018

               FI

               Euroopan unionin virallinen lehti

               L 171/11

         EUROOPAN PARLAMENTIN JA NEUVOSTON PÄÄTÖS (EU) 2018/947,
   annettu 4 päivänä heinäkuuta 2018,
   makrotaloudellisen lisärahoitusavun myöntämisestä Ukrainalle
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan 2 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:

               (1)

               Euroopan unionin, jäljempänä ’unioni’, ja Ukrainan suhteet kehittyvät edelleen osana Euroopan naapuruuspolitiikkaa, jäljempänä ’ENP’, ja itäistä kumppanuutta. Unionin ja Ukrainan assosiaatiosopimus (2), jäljempänä ’assosiaatiosopimus’, johon sisältyy pitkälle menevä ja laaja-alainen vapaakauppa-alue, tuli voimaan 1 päivänä syyskuuta 2017.

               (2)

               Keväällä 2014 Ukraina alkoi toteuttaa kunnianhimoista uudistusohjelmaa, jonka tarkoituksena on vakauttaa maan taloutta ja parantaa sen kansalaisten toimeentuloa. Ukraina ja unioni ovat laatineet yhdessä uudistussuunnitelman (assosiaatio-ohjelman, jota on viimeksi päivitetty maaliskuussa 2015). Sen tärkeimpiä painopisteitä ovat korruptiontorjunta sekä perustuslain, vaalijärjestelmän ja oikeuslaitoksen uudistaminen.

               (3)

               Unioni lupasi maaliskuussa 2014 poliittisen tukensa lisäksi yli 11 miljardin euron rahoituspaketin, jolla tuetaan Ukrainan talouden vakauttamista ja uudistusten toteuttamista ja johon sisältyy 1,6 miljardia euroa makrotaloudellista rahoitusapua neuvoston päätöksen 2002/639/EY (3), Euroopan parlamentin ja neuvoston päätöksen N:o 646/2010/EU (4) ja neuvoston päätöksen 2014/215/EU (5) nojalla. Ukrainan käyttöön asetettiin huhtikuussa 2015 Euroopan parlamentin ja neuvoston päätöksen (EU) 2015/601 (6) nojalla sen merkittävien ulkoisten rahoitustarpeiden vuoksi vielä 1,8 miljardia euroa makrotaloudellista rahoitusapua.

               (4)

               Ukraina on saanut toukokuun 2014 jälkeen unionilta 2,81 miljardia euroa makrotaloudellista rahoitusapua, johon sisältyy 1,2 miljardia euroa päätöksen (EU) 2015/601 nojalla käytettävissä olevista 1,8 miljardin euron varoista. Kolmas ja viimeinen 600 miljoonan euron erä päätöksen (EU) 2015/601 nojalla myönnetystä makrotaloudellisesta rahoitusavusta peruutettiin 18 päivänä tammikuuta 2018, sillä Ukraina ei ollut noudattanut riittävästi kyseiseen erään liitettyä rakenteellisten uudistusten ohjelmaa.

               (5)

               Kansainvälinen valuuttarahasto (IMF) hyväksyi 11 päivänä maaliskuuta 2015 Ukrainaa varten noin 17,5 miljardin Yhdysvaltain dollarin nelivuotisen laajennetun rahoitusjärjestelyn, jolla tuetaan maan sopeutus- ja uudistusohjelmaa ja josta maksettiin 8,5 miljardia dollaria vuosina 2015–2017. Kyseistä IMF:n tukea on täydennetty useiden kahdenvälisten kumppaneiden (esimerkiksi unionin, sen jäsenvaltioiden, Yhdysvaltain, Japanin ja Kanadan) merkittävällä tuella. Muut kansainväliset rahoituslaitokset, kuten Maailmanpankki, Euroopan jälleenrakennus- ja kehityspankki ja Euroopan investointipankki, ovat myös huomattavasti aktivoituneet Ukrainan talouden siirtymävaiheen tukemisessa.

               (6)

               Kansainvälinen valuuttarahasto tarkisti marraskuussa 2017 tekemänsä teknisen tarkastuskäynnin yhteydessä arvioitaan Ukrainan ulkoisista rahoitustarpeista ja totesi, että niissä on 4,5 miljardin Yhdysvaltain dollarin lisävaje vuosina 2018 ja 2019. Rahoitustarve on suurempi kuin kansainvälisen yhteisön tähän mennessä antamia sitoumuksia vastaava rahoitus, johon kuuluu päätösten 2002/639/EY, N:o 646/2010/EU, 2014/215/EU ja (EU) 2015/601 nojalla myönnetty unionin makrotaloudellinen apu.

               (7)

               Marraskuussa 2017 Ukrainan viranomaiset pyysivät unionilta lisää makrotaloudellista rahoitusapua Ukrainan jatkuvan haastavan talous- ja rahoitustilanteen vuoksi.

               (8)

               Unioni vahvisti EU:n ja Ukrainan assosiaationeuvostossa 8 päivänä joulukuuta 2017 uudelleen tukensa Ukrainan merkittäville uudistustoimille, myös uudistusten konkreettiseen edistymiseen kytketylle rahoitusavulle.

               (9)

               Koska Ukraina kuuluu ENP:n piiriin, olisi katsottava, että sille voidaan myöntää unionin makrotaloudellista rahoitusapua.

               (10)

               Unionin makrotaloudellisen rahoitusavun olisi oltava poikkeuksellinen rahoitusväline, jolla myönnetään sitomatonta ja kohdentamatonta maksutasetukea avunsaajan välittömiin ulkoisen rahoituksen tarpeisiin. Sillä olisi tuettava sellaisen politiikkaohjelman täytäntöönpanoa, joka sisältää tiukkoja ja välittömiä sopeutus- ja rakenneuudistustoimia maksutasetilanteen parantamiseksi lyhyellä aikavälillä.

               (11)

               Ukrainan maksutaseessa on IMF:n ja muiden monenvälisten laitosten käyttöön asettamien varojen jälkeen edelleen ulkoinen rahoitusvaje, joten Ukrainalle annettavaa unionin makrotaloudellista rahoitusapua pidetään tämänhetkisissä poikkeusolosuhteissa yhdessä IMF:n ohjelman kanssa asianmukaisena vastauksena Ukrainan unionille esittämään pyyntöön saada tukea talouden vakauttamiseen. Unionin makrotaloudellisella rahoitusavulla on tarkoitus tukea Ukrainan talouden vakauttamista ja rakenneuudistusohjelmaa täydentämällä IMF:n rahoitusjärjestelyn puitteissa käytettävissä olevia varoja.

               (12)

               Unionin makrotaloudellisella rahoitusavulla olisi tuettava kestävän ulkoisen rahoitusaseman palauttamista Ukrainaan ja siten sen taloudellista ja sosiaalista kehitystä.

               (13)

               Unionin makrotaloudellisen rahoitusavun määrä vahvistetaan Ukrainan jäljellä olevien ulkoisen rahoituksen tarpeiden määrällisen kokonaisarvioinnin perusteella ottaen huomioon maan kyky huolehtia rahoituksestaan omin varoin ja erityisesti sen käytössä olevat kansainväliset valuuttavarannot. Unionin makrotaloudellisella rahoitusavulla olisi täydennettävä IMF:n ja Maailmanpankin ohjelmia ja rahoitusta. Rahoitusavun määrää vahvistettaessa otetaan myös huomioon kahden- ja monenvälisiltä avunantajilta odotetut rahoitusosuudet ja tarve varmistaa oikeudenmukainen taakanjako unionin ja muiden avunantajien välillä sekä unionin muiden ulkoisten rahoitusvälineiden aiempi käyttäminen Ukrainassa ja unionin yleisen osallistumisen tuottama lisäarvo.

               (14)

               Komission olisi varmistettava, että unionin makrotaloudellinen rahoitusapu on oikeudellisesti ja sisällöltään ulkoisen toiminnan keskeisten periaatteiden sekä ulkoisen toiminnan eri alojen ja muiden asiaankuuluvien unionin politiikkojen tavoitteiden ja niiden yhteydessä toteutettujen toimenpiteiden mukainen.

               (15)

               Unionin makrotaloudellisella rahoitusavulla olisi tuettava unionin Ukrainaan soveltamaa ulkopolitiikkaa. Komission yksiköiden ja Euroopan ulkosuhdehallinnon olisi työskenneltävä tiiviisti yhdessä koko makrotaloudellisen rahoitusapuoperaation keston ajan unionin ulkopolitiikan yhteensovittamiseksi ja sen johdonmukaisuuden varmistamiseksi.

               (16)

               Unionin makrotaloudellisella rahoitusavulla olisi tuettava Ukrainan sitoutumista arvoihin, jotka ovat yhteisiä unionin kanssa, mukaan lukien demokratia, oikeusvaltioperiaate, hyvä hallintotapa, ihmisoikeuksien kunnioittaminen, kestävä kehitys ja köyhyyden vähentäminen, sekä sen sitoutumista avoimen, sääntöihin perustuvan ja oikeudenmukaisen kaupan periaatteisiin.

               (17)

               Unionin makrotaloudellisen rahoitusavun myöntämisen ennakkoedellytyksenä olisi oltava se, että Ukraina noudattaa tehokkaita demokratian mekanismeja – kuten parlamentaarista monipuoluejärjestelmää – ja oikeusvaltioperiaatetta ja takaa ihmisoikeuksien kunnioittamisen. Lisäksi unionin makrotaloudellisen rahoitusavun erityistavoitteina olisi oltava julkisten varainhoitojärjestelmien tehokkuuden, läpinäkyvyyden ja vastuullisuuden lisääminen Ukrainassa ja sellaisten rakenneuudistusten edistäminen, joilla pyritään tukemaan kestävää ja osallistavaa kasvua, työpaikkojen luomista ja julkisen talouden vakauttamista. Komission ja Euroopan ulkosuhdehallinnon olisi säännöllisesti seurattava sekä ennakkoedellytysten täyttymistä että näiden tavoitteiden saavuttamista.

               (18)

               Sen varmistamiseksi, että unionin makrotaloudelliseen rahoitusapuun liittyvät unionin taloudelliset edut suojataan tehokkaasti, Ukrainan olisi toteutettava asianmukaisia toimenpiteitä, jotka liittyvät petosten, korruption ja muiden unionin makrotaloudelliseen rahoitusapuun mahdollisesti liittyvien sääntöjenvastaisuuksien estämiseen ja torjumiseen. Lisäksi olisi säädettävä, että komissio huolehtii tarkastuksista ja tilintarkastustuomioistuin tilintarkastuksista.

               (19)

               Unionin makrotaloudellisen rahoitusavun maksaminen ei rajoita Euroopan parlamentin ja neuvoston valtuuksia budjettivallan käyttäjinä.

               (20)

               Unionin makrotaloudellisen rahoitusavun edellyttämien määrärahojen määrien olisi vastattava monivuotisessa rahoituskehyksessä vahvistettuja talousarviomäärärahoja.

               (21)

               Komission olisi hallinnoitava unionin makrotaloudellista rahoitusapua. Sen varmistamiseksi, että Euroopan parlamentti ja neuvosto voivat seurata tämän päätöksen täytäntöönpanoa, komission olisi annettava niille säännöllisesti tietoja rahoitusavun täytäntöönpanosta ja toimitettava niille asiaan liittyvät asiakirjat.

               (22)

               Jotta voidaan varmistaa tämän päätöksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (7) mukaisesti.

               (23)

               Unionin makrotaloudelliseen rahoitusapuun olisi sovellettava talouspoliittisia ehtoja, jotka vahvistetaan yhteisymmärryspöytäkirjassa. Yhdenmukaisen täytäntöönpanon varmistamiseksi sekä tehokkuussyistä komissio olisi valtuutettava neuvottelemaan tällaisista ehdoista Ukrainan viranomaisten kanssa jäsenvaltioiden edustajista muodostuvan komitean valvonnassa asetuksen (EU) N:o 182/2011 mukaisesti. Mainitun asetuksen mukaisesti neuvoa-antavaa menettelyä olisi sovellettava pääsääntöisesti kaikkiin muihin kuin asetuksessa säädettyihin tapauksiin. Kun otetaan huomioon yli 90 miljoonan euron suuruisen rahoitusavun mahdollisesti huomattava vaikutus, on asianmukaista käyttää tarkastelumenettelyä kyseisen raja-arvon ylittävien toimien osalta. Kun otetaan huomioon unionin Ukrainalle myöntämän makrotaloudellisen rahoitusavun määrä, yhteisymmärryspöytäkirjan hyväksymiseen ja avun vähentämiseen, keskeyttämiseen tai peruuttamiseen olisi sovellettava tarkastelumenettelyä,

         OVAT HYVÄKSYNEET TÄMÄN PÄÄTÖKSEN:
   1 artikla
   1.   Unioni myöntää Ukrainalle makrotaloudellisena rahoitusapuna, jäljempänä ’unionin makrotaloudellinen rahoitusapu’, enintään 1 miljardia euroa tukeakseen maan talouden vakauttamista ja sen huomattavaa uudistusohjelmaa. Mainitulla rahoitusavulla katetaan osa IMF:n ohjelmassa määritetyistä Ukrainan maksutasetarpeista.
   2.   Unionin makrotaloudellinen rahoitusapu myönnetään Ukrainalle kokonaisuudessaan lainoina. Komissiolle annetaan valtuudet lainata tarvittavat varat unionin puolesta pääomamarkkinoilta tai rahoituslaitoksilta ja lainata ne edelleen Ukrainalle. Lainojen keskimääräinen takaisinmaksuaika on enintään 15 vuotta.
   3.   Komissio hallinnoi unionin makrotaloudellisen rahoitusavun maksamista tavalla, joka on yhdenmukainen IMF:n ja Ukrainan välisten sopimusten tai yhteisymmärryspöytäkirjojen sekä ENP:n puitteissa sovitussa assosiaatiosopimuksessa vahvistettujen talousuudistuksia koskevien keskeisten periaatteiden ja tavoitteiden, mukaan luettuna pitkälle menevä ja laaja-alainen vapaakauppa-alue, kanssa.
   Komissio antaa Euroopan parlamentille ja neuvostolle säännöllisesti tietoja unionin makrotaloudellisen rahoitusavun kehityksestä, myös sen maksamisesta, ja toimittaa kyseisille toimielimille asiaan liittyvät asiakirjat ajallaan.
   4.   Unionin makrotaloudellinen rahoitusapu on saatavilla kahden ja puolen vuoden ajan 3 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen.
   5.   Jos Ukrainan rahoitustarpeet vähenevät alkuperäisiin ennusteisiin nähden oleellisesti unionin makrotaloudellisen rahoitusavun maksukaudella, komissio vähentää avun määrää tai keskeyttää tai peruuttaa avun 7 artiklan 2 kohdassa tarkoitettua tarkastelumenettelyä noudattaen.
   2 artikla
   1.   Unionin makrotaloudellisen rahoitusavun edellytyksenä on, että Ukraina noudattaa tehokkaita demokratian mekanismeja – kuten parlamentaarista monipuoluejärjestelmää – ja oikeusvaltioperiaatetta ja takaa ihmisoikeuksien kunnioittamisen.
   2.   Komissio ja Euroopan ulkosuhdehallinto valvovat 1 kohdassa asetetun ennakkoedellytyksen täyttymistä unionin makrotaloudellisen rahoitusavun koko elinkaaren ajan.
   3.   Edellä olevaa 1 ja 2 kohtaa sovelletaan neuvoston päätöksen 2010/427/EU (8) mukaisesti.
   3 artikla
   1.   Komissio sopii 7 artiklan 2 kohdassa tarkoitettua tarkastelumenettelyä noudattaen Ukrainan viranomaisten kanssa unionin makrotaloudelliseen rahoitusapuun liitettävistä selkeästi määritellyistä talouspolitiikkaa ja rahoitusta koskevista ehdoista, joissa keskitytään rakenneuudistuksiin ja vakaaseen julkiseen talouteen; nämä ehdot vahvistetaan yhteisymmärryspöytäkirjassa, jäljempänä ’yhteisymmärryspöytäkirja’, johon sisältyy mainittujen ehtojen täyttämisen aikataulu. Yhteisymmärryspöytäkirjassa esitettyjen talouspolitiikkaa ja rahoitusta koskevien ehtojen on oltava yhdenmukaisia 1 artiklan 3 kohdassa tarkoitettujen sopimusten tai yhteisymmärryspöytäkirjojen kanssa, mukaan lukien Ukrainan IMF:n tuella toteuttamat makrotalouden sopeutusohjelmat ja rakenneuudistusohjelmat.
   2.   Edellä 1 kohdassa tarkoitetuilla ehdoilla pyritään erityisesti parantamaan Ukrainan julkisten varainhoitojärjestelmien tehokkuutta, läpinäkyvyyttä ja vastuullisuutta muun muassa unionin makrotaloudellisen rahoitusavun käytön osalta. Politiikkatoimenpiteitä suunniteltaessa on otettava asianmukaisesti huomioon myös edistyminen markkinoiden vastavuoroisessa avaamisessa, sääntöihin perustuvan ja oikeudenmukaisen kaupan kehitys ja muut unionin ulkopolitiikan painopisteet. Komissio seuraa säännöllisesti, miten näiden tavoitteiden saavuttamisessa edistytään.
   3.   Unionin makrotaloudellisen rahoitusavun yksityiskohtaiset rahoitusehdot vahvistetaan komission ja Ukrainan viranomaisten välillä tehtävässä lainasopimuksessa.
   4.   Komissio tarkistaa säännöllisin väliajoin, että 4 artiklan 3 kohdassa tarkoitetut edellytykset täyttyvät edelleen, mukaan lukien sen, onko Ukrainan talouspolitiikka unionin makrotaloudellisen rahoitusavun tavoitteiden mukaista. Tätä varten komissio sovittaa toimintansa tiiviisti yhteen IMF:n ja Maailmanpankin sekä tarvittaessa Euroopan parlamentin ja neuvoston kanssa.
   4 artikla
   1.   Komissio asettaa unionin makrotaloudellisen rahoitusavun saataville kahdessa lainaerässä edellyttäen, että 3 kohdassa tarkoitetut edellytykset täyttyvät. Kunkin erän suuruus vahvistetaan yhteisymmärryspöytäkirjassa.
   2.   Unionin makrotaloudellisen rahoitusavun määrät rahoitetaan tarvittaessa neuvoston asetuksen (EY, Euratom) N:o 480/2009 (9) mukaisesti.
   3.   Komissio tekee päätöksen erien maksamisesta sen perusteella, täyttyvätkö kaikki seuraavat edellytykset:

               a)

               2 artiklan 1 kohdassa säädetty ennakkoedellytys;

               b)

               jatkuva tyydyttävä edistyminen sellaisen toimenpideohjelman täytäntöönpanossa, joka sisältää IMF:n muulla kuin ennalta varautuvalla luottojärjestelyllä tukemia tiukkoja sopeutus- ja rakenneuudistustoimia;

               c)

               yhteisymmärryspöytäkirjassa sovittujen talouspolitiikkaa ja rahoitusta koskevien ehtojen noudattaminen tyydyttävällä tavalla.

         Toinen erä voidaan lähtökohtaisesti maksaa aikaisintaan kolmen kuukauden kuluttua ensimmäisen erän maksamisesta.
   4.   Jos 3 kohdan ensimmäisessä alakohdassa tarkoitetut edellytykset eivät täyty, komissio keskeyttää tilapäisesti tai peruuttaa unionin makrotaloudellisen rahoitusavun maksamisen. Tällaisissa tapauksissa se ilmoittaa Euroopan parlamentille ja neuvostolle keskeyttämisen tai peruuttamisen syyt.
   5.   Unionin makrotaloudellinen rahoitusapu maksetaan Ukrainan keskuspankille. Ellei yhteisymmärryspöytäkirjassa toisin sovita ja edellyttäen, että siinä vahvistetaan jäljellä oleva julkisen talouden rahoitustarve, unionin varat voidaan siirtää Ukrainan valtiovarainministeriölle, joka on lopullinen avunsaaja.
   5 artikla
   1.   Unionin makrotaloudelliseen rahoitusapuun liittyvät lainanotto- ja lainanantotoimet suoritetaan euromääräisinä ja käyttäen samaa arvopäivää, eikä niistä saa aiheutua unionille tilannetta, jossa anto- ja ottolainauksen maturiteetit poikkeavat toisistaan, eikä unionia saa asettaa alttiiksi valuuttakurssi- tai korkoriskeille tai muille kaupallisille riskeille.
   2.   Olosuhteiden salliessa ja jos Ukraina sitä pyytää, komissio voi toteuttaa tarvittavat toimet sen varmistamiseksi, että lainaehtoihin sisältyy aikaistettua takaisinmaksua koskeva lauseke ja että vastaava lauseke sisällytetään myös lainanottotoimien ehtoihin.
   3.   Jos olosuhteet sallivat edullisemman lainakoron ja jos Ukraina sitä pyytää, komissio voi päättää jälleenrahoittaa kaikki alkuperäiset lainansa tai osan niistä tai se voi järjestellä rahoitusehdot uudelleen. Jälleenrahoitus- tai uudelleenjärjestelytoimet on toteutettava 1 ja 4 kohdan mukaisesti, eivätkä ne saa pidentää kyseisten lainojen maturiteettia tai kasvattaa jälleenrahoituksen tai uudelleenjärjestelyn ajankohtana jäljellä olevan pääoman määrää.
   4.   Ukrainan on maksettava kaikki kulut, joita unionille aiheutuu tämän päätöksen mukaisista lainanotto- ja lainanantotoimista.
   5.   Komissio tiedottaa Euroopan parlamentille ja neuvostolle 2 ja 3 kohdassa tarkoitettujen toimien etenemisestä.
   6 artikla
   1.   Unionin makrotaloudellisen rahoitusavun täytäntöönpanossa noudatetaan Euroopan parlamentin ja neuvoston asetusta (EU, Euratom) N:o 966/2012 (10) ja komission delegoitua asetusta (EU) N:o 1268/2012 (11).
   2.   Unionin makrotaloudellinen rahoitusapu pannaan täytäntöön suoran hallinnoinnin avulla.
   3.   Edellä olevan 3 artiklan 3 kohdassa tarkoitettuun lainasopimukseen on sisällytettävä määräykset, joilla

               a)

               varmistetaan, että Ukraina tarkistaa säännöllisesti, että unionin talousarviosta myönnettyä rahoitusta on käytetty asianmukaisesti, toteuttaa tarkoituksenmukaiset toimenpiteet väärinkäytösten ja petosten estämiseksi ja ryhtyy tarvittaessa oikeudellisiin toimiin periäkseen takaisin mahdolliset tämän päätöksen nojalla myönnetyt väärin käytetyt varat;

               b)

               varmistetaan unionin taloudellisten etujen suojaaminen ja erityisesti määrätään erityistoimenpiteistä unionin makrotaloudelliseen rahoitusapuun kohdistuvien petosten, korruption ja muiden sääntöjenvastaisuuksien estämiseksi ja torjumiseksi neuvoston asetusten (EY, Euratom) N:o 2988/95 (12) ja (Euratom, EY) N:o 2185/96 (13) ja Euroopan parlamentin ja neuvoston asetuksen (EU, Euratom) N:o 883/2013 (14) mukaisesti;

               c)

               annetaan komissiolle, Euroopan petostentorjuntavirasto mukaan lukien, tai sen edustajille nimenomainen lupa suorittaa tarkastuksia, paikan päällä suoritettavat tarkastukset ja todentamiset mukaan lukien;

               d)

               annetaan komissiolle ja tilintarkastustuomioistuimelle nimenomainen lupa suorittaa tarkastuksia unionin makrotaloudellisen rahoitusavun saatavuusaikana ja sen jälkeen, mukaan lukien asiakirjatarkastukset ja paikan päällä suoritettavat tarkastukset, kuten toiminnan arvioinnit; ja

               e)

               varmistetaan, että unionilla on oikeus lainan aikaistettuun takaisinmaksuun, jos on osoitettu, että Ukraina on unionin makrotaloudellisen rahoitusavun hallinnoinnissa sekaantunut petokseen tai korruptioon tai mihin tahansa muuhun unionin taloudellisia etuja vahingoittavaan laittomaan toimintaan.

         4.   Ennen unionin makrotaloudellisen rahoitusavun täytäntöönpanoa komissio selvittää operatiivisen arvioinnin avulla, ovatko rahoitusavun kannalta merkitykselliset Ukrainan rahoitusjärjestelyt, hallintomenettelyt sekä sisäiset ja ulkoiset valvontamekanismit moitteettomia.
   7 artikla
   1.   Komissiota avustaa komitea. Tämä komitea on asetuksessa (EU) N:o 182/2011 tarkoitettu komitea.
   2.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
   8 artikla
   1.   Komissio antaa vuosittain viimeistään 30 päivänä kesäkuuta Euroopan parlamentille ja neuvostolle kertomuksen tämän päätöksen täytäntöönpanosta edellisen vuoden aikana, täytäntöönpanoa koskeva arviointi mukaan lukien. Kertomuksessa on

               a)

               tarkasteltava unionin makrotaloudellisen rahoitusavun täytäntöönpanossa tapahtunutta edistystä;

               b)

               arvioitava Ukrainan taloustilannetta ja näkymiä sekä edistymistä 3 artiklan 1 kohdassa tarkoitettujen politiikkatoimenpiteiden toteuttamisessa;

               c)

               osoitettava yhteys yhteisymmärryspöytäkirjassa vahvistettujen talouspoliittisten ehtojen, Ukrainassa meneillään olevan talous- ja finanssipoliittisen kehityksen sekä unionin makrotaloudellisen rahoitusavun erien maksamista koskevien komission päätösten välillä.

         2.   Komissio toimittaa Euroopan parlamentille ja neuvostolle viimeistään kahden vuoden kuluttua 1 artiklan 4 kohdassa tarkoitetun saatavuusajan päättymisestä jälkiarviointikertomuksen, jossa arvioidaan päätökseen saadun unionin makrotaloudellisen rahoitusavun tuloksia ja tehokkuutta ja sitä, missä määrin rahoitusapu on myötävaikuttanut sille asetettujen tavoitteiden saavuttamiseen.
   9 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Strasbourgissa 4 päivänä heinäkuuta 2018.

            Euroopan parlamentin puolesta

            Puhemies

         A. TAJANI

            Neuvoston puolesta

            Puheenjohtaja

         K. EDTSTADLER

      (1)  Euroopan parlamentin kanta, vahvistettu 13. kesäkuuta 2018 (ei vielä julkaistu virallisessa lehdessä), ja neuvoston päätös, tehty 26. kesäkuuta 2018.

      (2)  Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välinen assosiaatiosopimus (EUVL L 161, 29.5.2014, s. 3).

      (3)  Neuvoston päätös 2002/639/EY, tehty 12 päivänä heinäkuuta 2002, täydentävän makrotaloudellisen rahoitusavun myöntämisestä Ukrainalle (EYVL L 209, 6.8.2002, s. 22).

      (4)  Euroopan parlamentin ja neuvoston päätös N:o 646/2010/EU, annettu 7 päivänä heinäkuuta 2010, makrotaloudellisen rahoitusavun myöntämisestä Ukrainalle (EUVL L 179, 14.7.2010, s. 1).

      (5)  Neuvoston päätös 2014/215/EU, annettu 14 päivänä huhtikuuta 2014, makrotaloudellisen rahoitusavun myöntämisestä Ukrainalle (EUVL L 111, 15.4.2014, s. 85).

      (6)  Euroopan parlamentin ja neuvoston asetus (EU) 2015/601, annettu 15 päivänä huhtikuuta 2015, makrotaloudellisen rahoitusavun myöntämisestä Ukrainalle (EUVL L 100, 17.4.2015, s. 1).

      (7)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).

      (8)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).

      (9)  Neuvoston asetus (EY, Euratom) N:o 480/2009, annettu 25 päivänä toukokuuta 2009, takuurahaston perustamisesta ulkosuhteisiin liittyville hankkeille (EUVL L 145, 10.6.2009, s. 10).

      (10)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

      (11)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

      (12)  Neuvoston asetus (EY, Euratom) N:o 2988/95, annettu 18 päivänä joulukuuta 1995, Euroopan yhteisöjen taloudellisten etujen suojaamisesta (EYVL L 312, 23.12.1995, s. 1).

      (13)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).

      (14)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).

      EUROOPAN PARLAMENTIN, NEUVOSTON JA KOMISSION YHTEINEN LAUSUMA
      Euroopan parlamentti, neuvosto ja komissio muistuttavat, että makrotaloudellisen rahoitusavun myöntämisen ennakkoedellytyksenä on se, että avunsaajamaa noudattaa tehokkaita demokratiamekanismeja, kuten parlamentaarista monipuoluejärjestelmää, sekä oikeusvaltioperiaatetta ja takaa ihmisoikeuksien kunnioittamisen.
      Komissio ja Euroopan ulkosuhdehallinto valvovat tämän ennakkoedellytyksen täyttymistä unionin makrotaloudellisen rahoitusavun koko elinkaaren ajan.
      Kun otetaan huomioon korruption torjuntaa koskevien ehtojen täyttämättä jättäminen sekä siihen liittyvä päätöksen (EU) 2015/601 mukaisen makrotaloudellisen rahoitusavun aiemman ohjelman kolmannen erän peruuttaminen, parlamentti, neuvosto ja komissio korostavat, että tuleva makrotaloudellinen apu riippuu siitä, miten Ukraina edistyy korruption torjunnassa. Siksi Euroopan unionin ja Ukrainan välillä tehtävään yhteisymmärryspöytäkirjaan sisältyvät talouspolitiikkaa ja rahoitusta koskevat ehdot käsittävät muun muassa velvoitteita, joiden mukaan Ukrainan on vahvistettava erityisesti korruption torjunnassa hallintoa, hallinnollista kapasiteettia ja instituutioita. Tämä koskee erityisesti omaisuusilmoitusten tarkastusjärjestelmää, yritysten todellisten edunsaajien tietojen tarkistamista ja hyvin toimivaa korruption vastaista tuomioistuinta Venetsian komission suositusten mukaisesti. On otettava huomioon myös rahanpesun ja veronkierron torjumiseen liittyvät ehdot. Komissio keskeyttää unionin makrotaloudellisen rahoitusavun maksamisen tilapäisesti tai peruuttaa sen 4 artiklan 4 kohtaa vastaavalla tavalla, jos ehdot eivät täyty.
      Komissio tiedottaa Euroopan parlamentille ja neuvostolle säännöllisesti apuun liittyvästä kehityksestä ja antaa niille asiaa koskevat asiakirjat. Sen lisäksi komissio kertoo kunkin maksuerän yhteydessä julkisesti kaikkien kyseiseen maksuun liittyvien talouspolitiikkaa ja rahoitusta koskeviin ehtoihin liittyvien vaatimusten ja etenkin korruption torjuntaa koskevien ehtojen täyttymisestä.
      Euroopan parlamentti, neuvosto ja komissio muistuttavat, että tämän Ukrainalle annettavan makrotaloudellisen avun on edistettävä Euroopan unionin kanssa yhteisiä arvoja, kuten kestävää ja sosiaalisesti vastuullista kehitystä, joka johtaa työpaikkojen luomiseen ja köyhyyden vähentämiseen, sekä sitoutumista vahvaan kansalaisyhteiskuntaan. Komissio liittää luonnokseen yhteisymmärryspöytäkirjan hyväksymisestä tehtäväksi komission täytäntöönpanopäätökseksi arvion makrotaloudellisen avun odotetusta sosiaalisesta vaikutuksesta. Tämä arvio esitetään asetuksen (EU) N:o 182/2011 mukaisesti jäsenvaltioiden komitealle, ja se annetaan parlamentin ja neuvoston saataviin komiteoiden työskentelyä koskevan julkisen rekisterin avulla.


               6.7.2018

               FI

               Euroopan unionin virallinen lehti

               C 238/409

         P8_TA(2016)0500
   Tilintarkastustuomioistuimen jäsenen nimittäminen – Juhan Parts
   Euroopan parlamentin päätös 14. joulukuuta 2016 ehdotuksesta nimittää Juhan Parts tilintarkastustuomioistuimen jäseneksi (C8-0445/2016 – 2016/0817(NLE))
   (Kuuleminen)
   (2018/C 238/30)

      Euroopan parlamentti, joka

               —

               ottaa huomioon Euroopan unionin toiminnasta tehdyn sopimuksen 286 artiklan 2 kohdan, jonka mukaisesti neuvosto on kuullut parlamenttia (C8-0445/2016),

               —

               ottaa huomioon työjärjestyksen 121 artiklan,

               —

               ottaa huomioon talousarvion valvontavaliokunnan mietinnön (A8-0375/2016),

               A.

               ottaa huomioon, että talousarvion valvontavaliokunta on arvioinut ehdokkaan pätevyyttä ja etenkin Euroopan unionin toiminnasta tehdyn sopimuksen 286 artiklan 1 kohdassa vahvistettujen edellytysten täyttymistä;

               B.

               ottaa huomioon, että talousarvion valvontavaliokunta kuuli kokouksessaan 5. joulukuuta 2016 neuvoston nimeämää ehdokasta tilintarkastustuomioistuimen jäseneksi;

               1.

               antaa myönteisen lausunnon neuvoston ehdotuksesta nimittää Juhan Parts tilintarkastustuomioistuimen jäseneksi;

               2.

               kehottaa puhemiestä välittämään tämän päätöksen neuvostolle ja tiedoksi tilintarkastustuomioistuimelle sekä muille Euroopan unionin toimielimille ja jäsenvaltioiden tilintarkastuselimille.


title: Neuvoston päätös (YUTP) 2018/964, annettu 5 päivänä heinäkuuta 2018, rajoittavista toimenpiteistä Ukrainan tilannetta epävakauttavien Venäjän toimien johdosta annetun päätöksen 2014/512/YUTP muuttamisesta

text:
               9.7.2018

               FI

               Euroopan unionin virallinen lehti

               L 172/3

         NEUVOSTON PÄÄTÖS (YUTP) 2018/964,
   annettu 5 päivänä heinäkuuta 2018,
   rajoittavista toimenpiteistä Ukrainan tilannetta epävakauttavien Venäjän toimien johdosta annetun päätöksen 2014/512/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 31 päivänä heinäkuuta 2014 päätöksen 2014/512/YUTP (1).

               (2)

               Eurooppa-neuvosto sopi 19 päivänä maaliskuuta 2015 tarvittavien toimenpiteiden toteuttamisesta, jotta rajoittavien toimenpiteiden kesto sidottaisiin selkeästi Minskin sopimusten täysimääräiseen täytäntöönpanoon, ottaen huomioon että täysimääräisen täytäntöönpanon oli määrä tapahtua 31 päivään joulukuuta 2015 mennessä.

               (3)

               Neuvosto jatkoi 21 päivänä joulukuuta 2017 päätöksen 2014/512/YUTP voimassaoloa 31 päivään heinäkuuta 2018, jotta neuvosto voisi jatkossakin arvioida Minskin sopimusten täytäntöönpanoa (2).

               (4)

               Arvioituaan Minskin sopimusten täytäntöönpanoa neuvosto katsoo, että päätöksen 2014/512/YUTP voimassaoloa olisi jatkettava kuudella kuukaudella, jotta neuvosto voisi jatkossakin arvioida niiden täytäntöönpanoa.

               (5)

               Päätös 2014/512/YUTP olisi näin ollen muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2014/512/YUTP 9 artiklan 1 kohdan ensimmäinen alakohta seuraavasti:

      ”1.   Tätä päätöstä sovelletaan 31 päivään tammikuuta 2019.”

   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 5 päivänä heinäkuuta 2018.

            Neuvoston puolesta

            Puheenjohtaja

         G. BLÜMEL

      (1)  Neuvoston päätös 2014/512/YUTP, annettu 31 päivänä heinäkuuta 2014, rajoittavista toimenpiteistä Ukrainan tilannetta epävakauttavien Venäjän toimien johdosta (EUVL L 229, 31.7.2014, s. 13).

      (2)  Neuvoston päätös (YUTP) 2017/2426, annettu 21 päivänä joulukuuta 2017, rajoittavista toimenpiteistä Ukrainan tilannetta epävakauttavien Venäjän toimien johdosta annetun päätöksen 2014/512/YUTP muuttamisesta (EUVL L 343, 22.12.2017, s. 77).


title: Neuvoston päätös (EU) 2018/965, annettu 6 päivänä heinäkuuta 2018, Euroopan kehitysrahaston rahoittamiseksi suoritettavista jäsenvaltioiden rahoitusosuuksista, mukaan lukien vuoden 2018 toinen maksuerä ja tarkistettu rahoitusosuuden vuotuinen määrä

text:
               9.7.2018

               FI

               Euroopan unionin virallinen lehti

               L 172/4

         NEUVOSTON PÄÄTÖS (EU) 2018/965,
   annettu 6 päivänä heinäkuuta 2018,
   Euroopan kehitysrahaston rahoittamiseksi suoritettavista jäsenvaltioiden rahoitusosuuksista, mukaan lukien vuoden 2018 toinen maksuerä ja tarkistettu rahoitusosuuden vuotuinen määrä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
   ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille (1) ja erityisesti sen 7 artiklan,
   ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 2 päivänä maaliskuuta 2015 annetun neuvoston asetuksen (EU) 2015/323 (2) ja erityisesti sen 21 artiklan 3 ja 4 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Asetuksen (EU) 2015/323, jäljempänä ’yhdestoista EKR:n varainhoitoasetus’, 21 artiklan 3 kohdassa säädetyn menettelyn mukaisesti komissio esittää 15 päivään kesäkuuta 2018 mennessä ehdotuksen, johon sisältyy vuoden 2018 rahoitusosuuden toisen erän määrä ja rahoitusosuuden tarkistettu vuotuinen määrä vuoden 2018 osalta siinä tapauksessa, että kyseinen vuotuinen rahoitusosuus ei vastaa todellisia tarpeita.

               (2)

               Yhdennentoista EKR:n varainhoitoasetuksen 52 artiklan mukaisesti Euroopan investointipankki (EIP) toimitti komissiolle 15 päivänä huhtikuuta 2018 ajantasaistetut ennakkoarviot hallinnoimiaan välineitä koskevista sitoumuksista ja maksuista.

               (3)

               Yhdennentoista EKR:n varainhoitoasetuksen 22 artiklan 1 kohdan mukaisesti rahoitusosuuksien maksupyynnöissä käytetään ensin aiemmille EKR:ille määrätyt määrät. Tästä syystä olisi esitettävä kymmenettä EKR:a koskeva maksupyyntö EIP:n osalta ja yhdettätoista EKR:a koskeva maksupyyntö komission osalta.

               (4)

               Neuvosto hyväksyi 20 päivänä marraskuuta 2017 päätöksen (EU) 2017/2171 (3), jossa vahvistetaan jäsenvaltioiden EKR:oon suorittamien rahoitusosuuksien vuotuisesta määrästä komission osuudeksi 4 550 000 000 euroa ja EIP:n osuudeksi 250 000 000 euroa varainhoitovuonna 2018,

         ON HYVÄKSYNYT TÄMÄN PÄÄTÖKSEN:
   1 artikla
   EKR:n vuoden 2018 rahoitusosuuksien toiset erät, jotka jäsenvaltioiden on suoritettava komissiolle ja EIP:lle, vahvistetaan liitteessä olevassa taulukossa.
   2 artikla
   Jäsenvaltioiden EKR:on suorittamien rahoitusosuuksien tarkistettu vuotuinen määrä vuoden 2018 osalta on 4 500 000 000 euroa. Se jaetaan siten, että komission osuus on 4 250 000 000 euroa ja EIP:n osuus on 250 000 000 euroa.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 6 päivänä heinäkuuta 2018.

            Neuvoston puolesta

            Puheenjohtaja

         G. BLÜMEL

      (1)  EUVL L 210, 6.8.2013, s. 1.

      (2)  EUVL L 58, 3.3.2015, s. 17.

      (3)  Neuvoston päätös (EU) 2017/2171, annettu 20 päivänä marraskuuta 2017, Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2019, vuosittaisesta määrästä vuonna 2018, ensimmäisestä maksuerästä vuonna 2018 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2020 ja 2021 (EUVL L 306, 22.11.2017, s. 21).

      LIITE

                  JÄSENVALTIO

                  Osuus 10. EKR:stä (%)

                  Osuus 11. EKR:stä (%)

                  Vuoden 2018 toinen erä (euroa)

                  Yhteensä

                  Komissio
                  11. EKR

                  EIP
                  10. EKR

                  BELGIA

                  3,53

                  3,24927

                  42 240 510,00

                  3 530 000,00

                  45 770 510,00

                  BULGARIA

                  0,14

                  0,21853

                  2 840 890,00

                  140 000,00

                  2 980 890,00

                  TŠEKKI

                  0,51

                  0,79745

                  10 366 850,00

                  510 000,00

                  10 876 850,00

                  TANSKA

                  2,00

                  1,98045

                  25 745 850,00

                  2 000 000,00

                  27 745 850,00

                  SAKSA

                  20,50

                  20,57980

                  267 537 400,00

                  20 500 000,00

                  288 037 400,00

                  VIRO

                  0,05

                  0,08635

                  1 122 550,00

                  50 000,00

                  1 172 550,00

                  IRLANTI

                  0,91

                  0,94006

                  12 220 780,00

                  910 000,00

                  13 130 780,00

                  KREIKKA

                  1,47

                  1,50735

                  19 595 550,00

                  1 470 000,00

                  21 065 550,00

                  ESPANJA

                  7,85

                  7,93248

                  103 122 240,00

                  7 850 000,00

                  110 972 240,00

                  RANSKA

                  19,55

                  17,81269

                  231 564 970,00

                  19 550 000,00

                  251 114 970,00

                  KROATIA

                  0,00

                  0,22518

                  2 927 340,00

                  0,00

                  2 927 340,00

                  ITALIA

                  12,86

                  12,53009

                  162 891 170,00

                  12 860 000,00

                  175 751 170,00

                  KYPROS

                  0,09

                  0,11162

                  1 451 060,00

                  90 000,00

                  1 541 060,00

                  LATVIA

                  0,07

                  0,11612

                  1 509 560,00

                  70 000,00

                  1 579 560,00

                  LIETTUA

                  0,12

                  0,18077

                  2 350 010,00

                  120 000,00

                  2 470 010,00

                  LUXEMBURG

                  0,27

                  0,25509

                  3 316 170,00

                  270 000,00

                  3 586 170,00

                  UNKARI

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  ALANKOMAAT

                  4,85

                  4,77678

                  62 098 140,00

                  4 850 000,00

                  66 948 140,00

                  ITÄVALTA

                  2,41

                  2,39757

                  31 168 410,00

                  2 410 000,00

                  33 578 410,00

                  PUOLA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGALI

                  1,15

                  1,19679

                  15 558 270,00

                  1 150 000,00

                  16 708 270,00

                  ROMANIA

                  0,37

                  0,71815

                  9 335 950,00

                  370 000,00

                  9 705 950,00

                  SLOVENIA

                  0,18

                  0,22452

                  2 918 760,00

                  180 000,00

                  3 098 760,00

                  SLOVAKIA

                  0,21

                  0,37616

                  4 890 080,00

                  210 000,00

                  5 100 080,00

                  SUOMI

                  1,47

                  1,50909

                  19 618 170,00

                  1 470 000,00

                  21 088 170,00

                  RUOTSI

                  2,74

                  2,93911

                  38 208 430,00

                  2 740 000,00

                  40 948 430,00

                  YHDISTYNYT KUNINGASKUNTA

                  14,82

                  14,67862

                  190 822 060,00

                  14 820 000,00

                  205 642 060,00

                  EU-28 YHTEENSÄ

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Euroopan parlamentin ja neuvoston päätös (EU) 2018/1093, annettu 4 päivänä heinäkuuta 2018, Euroopan globalisaatiorahaston varojen käyttöönotosta Ranskan hakemuksen johdosta – EGF/2017/009 FR/Air France

text:
                  7.8.2018

                  FI

                  Euroopan unionin virallinen lehti

                  L 200/44

         EUROOPAN PARLAMENTIN JA NEUVOSTON PÄÄTÖS (EU) 2018/1093,
         annettu 4 päivänä heinäkuuta 2018,
         Euroopan globalisaatiorahaston varojen käyttöönotosta Ranskan hakemuksen johdosta – EGF/2017/009 FR/Air France
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen,
         ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (1) ja erityisesti sen 15 artiklan 4 kohdan,
         ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
         ottavat huomioon Euroopan komission ehdotuksen,
         sekä katsovat seuraavaa:

                     (1)

                     Euroopan globalisaatiorahasto, jäljempänä ’EGR’, pyrkii tarjoamaan tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttamaan heitä integroitumisessa uudelleen työmarkkinoille.

                     (2)

                     EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013 (3) 12 artiklassa säädetään.

                     (3)

                     Ranska esitti 23 päivänä lokakuuta 2017 hakemuksen EGR:n varojen käyttöönottamiseksi Air Francen Ranskassa toteuttamien työntekijävähennysten vuoksi. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

                     (4)

                     Tämän vuoksi EGR:stä olisi otettava käyttöön 9 894 483 euroa rahoitustuen myöntämiseksi Ranskan hakemuksen perusteella.

                     (5)

                     Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

            1 artikla
            Otetaan Euroopan globalisaatiorahastosta käyttöön 9 894 483 euroa maksusitoumusmäärärahoina ja maksumäärärahoina osana varainhoitovuotta 2018 koskevaa unionin yleistä talousarviota.

            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 4 päivästä heinäkuuta 2018.

            Tehty Strasbourgissa 4 päivänä heinäkuuta 2018.

                  Euroopan parlamentin puolesta

                  Puhemies

               A. TAJANI

                  Neuvoston puolesta

                  Puheenjohtaja

               K. EDTSTADLER

            (1)  EUVL L 347, 20.12.2013, s. 855.

            (2)  EUVL C 373, 20.12.2013, s. 1.

            (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


title: Komission päätös, annettu 9 päivänä elokuuta 2018, radikalisoitumisen ehkäisemistä ja torjumista koskevien unionin toimien yhteydessä johtoryhmänä toimivan asiantuntijaryhmän perustamisesta

text:
                  10.8.2018

                  FI

                  Euroopan unionin virallinen lehti

                  C 281/3

         KOMISSION PÄÄTÖS,
         annettu 9 päivänä elokuuta 2018,
         radikalisoitumisen ehkäisemistä ja torjumista koskevien unionin toimien yhteydessä johtoryhmänä toimivan asiantuntijaryhmän perustamisesta
         (2018/C 281/03)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:

                     (1)

                     Komissio perusti radikalisoitumista käsittelevän korkean tason asiantuntijaryhmän 27 päivänä heinäkuuta 2017 annetulla päätöksellä C(2017) 5149 final (1) tehostaakseen toimia, joilla ehkäistään ja torjutaan väkivaltaisiin ääriliikkeisiin ja terrorismiin johtavaa radikalisoitumista sekä parannetaan kaikkien keskeisten sidosryhmien välistä koordinointia ja yhteistyötä.

                     (2)

                     Radikalisoitumista käsittelevä komission korkean tason asiantuntijaryhmä esitti 18 päivänä toukokuuta 2018 antamassaan loppuraportissa (2) useita konkreettisia suosituksia, joilla edistetään kohdennetumpien ja tehokkaampien toimenpiteiden kehittämistä ja toteuttamista radikalisoitumisen ehkäisemiseksi ja torjumiseksi unionin ja jäsenvaltioiden tasolla. Suosituksiin sisältyy unionin yhteistyömekanismin perustaminen, jolla varmistetaan koordinoinnin tehostaminen päätöksentekijöiden, toimijoiden ja tutkijoiden keskuudessa, unionin eri aloitteiden välisen yhteistyön tiivistäminen ja jäsenvaltioiden laajempi osallistuminen unionin tasolla toteutettavien toimien strategisten painopistealojen määrittämiseen, jotta jäsenvaltioita voidaan tukea niiden pyrkimyksissä ehkäistä ja torjua radikalisoitumista, joka johtaa väkivaltaisiin ääriliikkeisiin ja terrorismiin.

                     (3)

                     Jäsenvaltioiden tiiviimmän osallistumisen varmistamiseksi on sen vuoksi tarpeen perustaa asiantuntijaryhmä, joka toimii johtoryhmänä radikalisoitumisen ehkäisemistä ja torjumista koskevien unionin toimien yhteydessä, jäljempänä ’johtoryhmä’, ja määritellä sen tehtävät ja rakenne.

                     (4)

                     Johtoryhmän olisi annettava jäsenvaltioille mahdollisuus neuvoa komissiota strategisissa linjauksissa, jotta varmistetaan, että kaikenlaisten väkivaltaisten ääriliikkeiden ja terrorismin muotojen ehkäisyä ja torjuntaa koskevilla unionin aloitteilla ja välineillä vastataan asianomaisten sidosryhmien tarpeisiin ja vaatimuksiin jäsenvaltioissa ja että ne kohdistuvat unionin tason painopisteisiin.

                     (5)

                     Tarvittavien eurooppalaisten ja kansallisten näkemysten ja asiantuntemuksen kokoamiseksi johtoryhmän olisi koostuttava jäsenvaltioiden toimivaltaisten viranomaisten korkean tason edustajista, jotka ovat täysivaltaisia jäseniä. Euroopan ulkosuhdehallinnon (3) ja EU:n terrorismintorjunnan koordinaattorin (4) olisi osallistuttava tarkkailijoina institutionaalisten valtuuksiensa mukaisesti. Olisi vahvistettava säännöt, joiden mukaisesti johtoryhmän jäsenet saavat julkistaa tietoja.

                     (6)

                     Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (5).

                     (7)

                     Olisi kumottava 27 päivänä heinäkuuta 2017 annettu päätös C(2017) 5149 final,

               ON PÄÄTTÄNYT SEURAAVAA:

            1 artikla
            Kohde
            Perustetaan radikalisoitumisen ehkäisemistä ja torjumista koskevien unionin toimien yhteydessä johtoryhmänä toimiva asiantuntijaryhmä, jäljempänä ’johtoryhmä’.

            2 artikla
            Tehtävät
            Johtoryhmä neuvoo komissiota seuraavissa asioissa:

                        a)

                        unionin yhteistyön strategiset painopisteet ja linjaukset väkivaltaisiin ääriliikkeisiin ja terrorismiin johtavan radikalisoitumisen ehkäisemisen ja torjunnan alalla;

                        b)

                        mahdolliset puutteet unionin yhteistyössä ja mahdollisuudet parantaa yhteistyötä väkivaltaisiin ääriliikkeisiin ja terrorismiin johtavan radikalisoitumisen ehkäisemisen ja torjumisen alalla sekä toimenpiteiden ja mekanismien arviointi unionin tasolla.

            3 artikla
            Jäsenyys

               1.   Johtoryhmä koostuu jäsenvaltioiden toimivaltaisista viranomaisista.

               2.   Jäsenvaltioiden viranomaisten on nimettävä enintään kaksi korkean tason edustajaa ja enintään kaksi varajäsentä, ja niiden on varmistettava, että niiden edustajat tarjoavat korkeatasoista asiantuntemusta.

            4 artikla
            Puheenjohtaja
            Johtoryhmän puheenjohtajana toimii komission muuttoliike- ja sisäasioiden pääosaston pääjohtaja tai varapääjohtaja.

            5 artikla
            Toiminta

               1.   Johtoryhmä toimii puheenjohtajansa pyynnöstä asiantuntijaryhmiä koskevia komission horisontaalisia sääntöjä (6), jäljempänä ’horisontaaliset säännöt’, noudattaen.

               2.   Johtoryhmän kokoukset pidetään pääsääntöisesti komission tiloissa.

               3.   Johtoryhmä kokoontuu vähintään kerran vuodessa.

               4.   Muuttoliike- ja sisäasioiden pääosaston yhteydessä toimiva tuki- ja koordinointirakenne antaa johtoryhmälle sihteeristöapua, valmistelee sen työtä yhteistyössä asianomaisten komission pääosastojen kanssa muun muassa keräämällä jäsenvaltioilta, tutkijoilta ja alan toimijoilta asiantuntijatietoa kehityksestä, suuntauksista ja toiminnan tarpeesta sekä varmistaa asianmukaisen seurannan. Komission muiden osastojen, joita asia koskee, virkamiehet voivat osallistua johtoryhmän kokouksiin.

               5.   Johtoryhmä voi puheenjohtajan suostumuksella ja jäsentensä yksinkertaisella enemmistöllä päättää, että asian käsittely on julkista.

               6.   Esityslistan kustakin kohdasta käyty keskustelu ja johtoryhmän antamat lausunnot on merkittävä pöytäkirjaan täsmällisesti ja kattavasti. Tuki- ja koordinointirakenne laatii pöytäkirjan puheenjohtajan alaisuudessa.

               7.   Johtoryhmä antaa lausuntonsa, suosituksensa ja raporttinsa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.

            6 artikla
            Kutsutut asiantuntijat
            Puheenjohtaja voi kutsua henkilöitä, joilla on erityisasiantuntemusta jostakin esityslistalla olevasta asiasta, osallistumaan johtoryhmän työskentelyyn tapauskohtaisesti. Nämä asiantuntijat voivat olla joko yksityiseltä tai julkiselta sektorilta.

            7 artikla
            Tarkkailijat

               1.   EU:n terrorismintorjunnan koordinaattorille ja Euroopan ulkosuhdehallinnolle olisi myönnettävä tarkkailijan asema puheenjohtajan suoralla kutsulla horisontaalisia sääntöjä noudattaen.

               2.   Tarkkailijan aseman saatuaan ne nimeävät edustajansa.

               3.   Puheenjohtaja voi sallia sen, että tarkkailijat ja niiden edustajat osallistuvat johtoryhmän keskusteluihin ja tarjoavat asiantuntemustaan. Heillä ei kuitenkaan ole äänioikeutta eivätkä he osallistu johtoryhmän antamien suositusten tai ohjeiden laatimiseen.

            8 artikla
            Työjärjestys
            Johtoryhmä vahvistaa työjärjestyksensä jäsentensä yksinkertaisella enemmistöllä puheenjohtajan ehdotuksesta ja tämän suostumuksella asiantuntijaryhmien työjärjestysmallia ja horisontaalisia sääntöjä (7) noudattaen.

            9 artikla
            Salassapitovelvollisuus ja turvallisuusluokiteltujen tietojen käsittely
            Johtoryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (8) ja (EU, Euratom) 2015/444 (9). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.

            10 artikla
            Avoimuus

               1.   Johtoryhmä rekisteröidään asiantuntijaryhmien rekisteriin.

               2.   Johtoryhmän koostumuksen osalta asiantuntijaryhmien rekisterissä julkaistaan jäsenvaltioiden viranomaisten sekä tarkkailijoiden nimet.

               3.   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (10) 4 artiklassa määritellyllä tavalla.

            11 artikla
            Kokouskulut

               1.   Johtoryhmän toimintaan osallistuvat henkilöt eivät saa palkkiota tehtäviensä hoitamisesta.

               2.   Komissio korvaa johtoryhmän toimintaan osallistuvien henkilöiden matka- ja oleskelukulut. Kulut korvataan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.

            12 artikla
            Kumotaan 27 päivänä heinäkuuta 2017 annettu päätös C(2017) 5149 final.

            Tehty Brysselissä 9 päivänä elokuuta 2018.

                  Komission puolesta

               Dimitris AVRAMOPOULOS

                  Komission jäsen

            (1)  Komission päätös C(2017) 5149 final, annettu 27 päivänä heinäkuuta 2017, radikalisoitumista käsittelevän komission korkean tason asiantuntijaryhmän perustamisesta (EUVL C 252, 3.8.2017, s. 3).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).

            (4)  Eurooppa-neuvoston julkilausuma terrorismin torjunnasta, 25. maaliskuuta 2004.

            (5)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

            (6)  Komission päätös C(2016) 3301 final, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.

            (7)  Horisontaalisten sääntöjen 17 artikla.

            (8)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

            (9)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

            (10)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).